Diari Oficial de la Generalitat Valenciana


Sumari del DOGV 8037, del 11-05-2017 (2017/3996)

DECRET 59/2017, de 5 de maig, del Consell, d'ordenació de la pesca artesanal del polp.
--------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/05/05/59**

### Versions

 26/04/2018 - Actualitat  Text inicial: 12/05/2017 - 25/04/2018 

### Dades del document

Número de DOGV
:   8037

Data del DOGV
:   11-05-2017

Secció del DOGV
:   I. DISPOSICIONS GENERALS

Número del document
:   2017/3996


Data del document
:   05-05-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació
    * regulació de la pesca

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Última revisió 26.04.2018**

 

**Decret 59/2017, de 5 de maig, del Consell, d'ordenació de la pesca artesanal del polp.**

 

[**(DOGV núm. 8037 de 11.05.2017)**](http://www.dogv.gva.es/datos/2017/05/11/pdf/2017_3996.pdf) **Ref. 004046/2017**

 

PREÀMBUL

 

La pesca del polp (Octopus vulgaris), d’ara en avant «polp», es pot realitzar amb diferents arts: emmallament, arrossegament de fons, ham i parany, peró l’efectuada amb l’art de trampa denominat catúfol o caduf és la que més captures obté a la Comunitat Valenciana.

La pesca artesanal del polp la fan xicotetes embarcacions pertanyents a la modalitat d’arts menors, que alternen aquesta activitat de la pesca del polp amb la de les arts d’emmallament. Aquesta modalitat de pesca ha anat adquirint cada vegada més interès en els darrers anys i s’ha convertit actualment en una de les principals espècies pesqueres, en termes de captures i valor económic.

Les normes reguladores de la matèria estableixen els períodes de veda, i limitacions d’esforç per a la pràctica d’aquesta modalitat, així com la grandària mínima de les captures, tot aixó establert basant-se en l’experiència dels nostres pescadors; les successives modificacions de la norma original han acabat per restar-li claredat.

El recent desenvolupament de tecnologies que permeten multiplicar el rendiment de les embarcacions d’arts menors dedicades a aquesta modalitat de marisqueig ha condicionat la necessitat de revisar la normativa vigent basant-se en dades científiques, buscant maximitzar les possibilitats de desenvolupament d’aquesta pesqueria, sense posar en perill la seua sostenibilitat.

Els estudis realitzats han confirmat que es tracta d’una espècie de ràpid creixement i cicle anual. Molt pocs exemplars arriben als dos anys d’edat, i aquesta curta vida acaba normalment després de la reproducció. Les captures són totalment dependents de la descendència de la generació de l’any anterior.

Els diferents estudis científics consultats coincideixen en el fet que la reproducció se centra entre final de primavera i principi d’estiu, encara que s’estén des de febrer a novembre depenent de les condicions ambientals i té un pic de posta al final de la primavera i inici d’estiu, i és entre setembre i novembre quan la majoria d’individus joves s’incorporen a la pesqueria.

Les captures d’aquesta espècie fluctuen de forma natural i presenten fortes oscil·lacions d’uns anys a altres ja que tot el seu cicle vital depèn de les condicions climàtiques i ambientals que hi haja cada any.

La tipologia del fons té una influència determinant en el comportament i els desplaçaments de l’espècie, i en la seua capturabilitat per diferents arts, i justifica que hi haja diferències en els models d’explotació pesquera entre els diversos ports de la comunitat, i especialment entre els de la zona nord, amb predomini de fons sedimentaris, i els de la zona sud, on abunden els fons rocosos i praderies de fanerógames.

Aquesta disposició està inclosa en el Pla normatiu de l’Administració de la Generalitat per a 2017.

Per tot aixó, havent sigut consultades les federacions provincials de confraries de pescadors i la resta d’organismes afectats, d’acord amb l’article 28.c de la Llei 5/1983, de 30 de desembre, de la Generalitat, del Consell, a proposta de la consellera d’Agricultura, Medi Ambient, Canvi Climàtic i Desenvolupament Rural, conforme el Consell Jurídic Consultiu de la Comunitat Valenciana i amb la deliberació prèvia del Consell, en la reunió del 5 de maig de 2017

 

DECRETE

 

**Article 1. Definició de pesca artesanal del polp**

S’entén per pesca artesanal del polp la que es practica per mitjà de l’art específic consistent en una sèrie de recipients denominats usualment cadufs o catúfols que es calen en el fons marí. Amb caràcter general, té la consideració de marisqueig.

 

**Article 2. Autorització de l****’activitat de la pesca artesanal del polp**

Podran exercir aquesta activitat extractiva únicament les embarcacions de la llista tercera del Registre Oficial de Vaixells que estiguen incloses en la modalitat d’arts menors, amb port base a la Comunitat Valenciana i amb l’autorització pertinent de la direcció general amb competències en pesca marítima i marisqueig.

 

**Article 3. Limitacions a l'activitat i abalisament en la pesca artesanal del polp** ****[1]****

1. El nombre màxim de recipients autoritzats per embarcació i tripulant serà de: 800 si hi ha únicament un tripulant, de 1.600 si hi ha dos tripulants, i de 2.000 si hi ha tres tripulants o més enrolats i pescant. Els tripulants que estiguen autoritzats a realitzar l'enrole múltiple només podran ser tinguts en compte per a una embarcació a l'hora de computar el nombre de cadufs autoritzats per embarcació.

Les línies de cadufs únicament podran ser manipulades, transportades, calades o arreplegades per l'embarcació titular d'aquestes.

2. Tant en les boies adés descrites com en els dos extrems de la ralinga inferior o línia mares, haurà de figurar el nom de l'embarcació i la seua matrícula.

3. En la ralinga la identificació figurarà en una etiqueta en cada un dels extrems, si aquesta mesura menys d'una milla nàutica; si mesurara més d'una milla nàutica, s'haurà de fixar una etiqueta a la distància d'una milla nàutica de l'inici de la ralinga.

4. Segons el nombre de cadufs autoritzats per embarcació, la longitud total de les ralingues serà la que figura a continuació:

La longitud total de les ralingues calades serà com a màxim de 10.000 metres per a les embarcacions autoritzades a calar 800 cadufs.

La longitud total de les ralingues calades serà com a màxim de 20.000 metres per a les embarcacions autoritzades a calar 1 600 cadufs.

La longitud total de les ralingues calades serà com a màxim de 25.000 metres per a les embarcacions autoritzades a calar 2.000 cadufs.

El nombre de línies i la seua ubicació amb coordenades geogràfiques, haurà d'estar a disposició de la inspecció de pesca en la confraria on tinga el port base cada embarcació o si no fóra així, l'embarcació haurà de disposar d'un Sistema d'Identificació Automàtica (SIA-AIS) tenint l'obligació de tindre'l en funcionament durant tota la jornada de pesca.

5. Les línies de cadufs hauran de calar-se, a ser possible, seguint la línia paral·lela de la costa i fora de les zones de producció de mol·luscos bivalves en explotació, en els fons següents:

a) En fons situats entre la línia de costa i la isóbata de 50 metres, en les províncies d'Alacant i València.

b) En fons on no estiga autoritzada la modalitat d'arrossegament, a la província de Castelló, excepte quan, a proposta de la Federació Provincial de Confraries de Pescadors de Castelló, el director general amb competències en pesca marítima, resolga autoritzar el calat de cadufs en zones autoritzades per a la pesca amb la modalitat d'arrossegament.

 

**Article 4. Sistemes d****’identificació i geolocalització per a la pesca artesanal del polp**

1. Reglamentàriament la conselleria amb competències en pesca marítima i marisqueig establirà, per mitjà de l’ordre corresponent, sistemes d’identificació específics tant per a boies com per a catúfols, a fi de facilitar el control d’aquest tipus de pesqueria.

2. S’establirà reglamentàriament, mitjançant l’ordre corresponent, el sistema de geolocalització de les boies o de les embarcacions, que permeta transmetre en temps real la ubicació a una aplicació creada per la direcció general competent en matèria de pesca marítima i marisqueig.

 

**Article 5. Característiques dels catúfols**

Els catúfols o cadufs han de ser de terrissa, o de qualsevol altre material biodegradable sempre que es puga acreditar per mitjà d’una certificació aqueix fet, i no es pot usar cap material metàl·lic, corrosiu o contaminant per a confeccionar-los.

 

**Article 6. Horaris i dies en què es pot exercir l'activitat de pesca artesanal del polp** ****[2]****

1. L'horari establert per a exercir l'activitat de la pesca artesanal del polp a la Comunitat Valenciana, serà de dilluns a divendres des de les 06.00 hores a les 15.00 hores, establint-se per tant un horari de descans setmanal que s'iniciarà a les 15.00 hores del divendres i finalitzarà a les 06.00 hores del dilluns següent.

Excepcionalment, si els plans de gestió aprovats per la conselleria competent en pesca marítima i marisqueig ho contemplen, es podran realitzar altres horaris, devent les embarcacions que s'acullen a aquests horaris especials, comunicar-ho a la Secció de Pesca de la Direcció Territorial corresponent.

 

2. Els catúfols o cadufs podran romandre calats durant els períodes de descans setmanal i festius, quedant prohibit el seu alçament, comprovació i arreplega d'arts o captures.

 

**Article 7. Límit de captures anual per embarcació** ****[3]****

S'estableix un límit anual de captures per embarcació de 18.000 quilograms.

 

**Article 8. Plans de gestió de la pesca artesanal del polp**

1. Les federacions provincials de confraries de pescadors de la Comunitat Valenciana, amb l’acord previ de les confraries que les integren, podran presentar anualment propostes de Pla de Gestió de la Pesca Artesanal del Polp en la seua província, en les quals plantejaran la delimitació de les zones de pesca artesanal del polp, el llistat d’embarcacions que podran pescar en cada zona i els límits diaris de captures.

2. La conselleria competent en matèria de pesca marítima i marisqueig, resoldrà sobre les propostes de plans de gestió realitzades per la Comissió de Seguiment dels Plans de Gestió de la Pesca Artesanal del Polp, i pot introduir les modificacions que considere oportunes en les propostes de plans de gestió de la pesca artesanal del polp rebudes.

 

**Article 9. Prohibicions referides a la pesca artesanal del polp** ****[4]****

1. L'exercici d'aquesta activitat queda limitat a la província marítima a què pertanga el port base de l'embarcació.

En el marc dels distints plans de gestió i amb l'acord previ de les confraries limítrofes, es podrà sobrepassar el límit referit.

2. No es permet simultaniejar l'activitat diària de la pesca artesanal del polp amb altres activitats d'arts menors. Mentre els cadufs estiguen calats no es podrà pescar amb altres arts de pesca. Excepcionalment, si els plans de gestió aprovats per la conselleria competent en pesca marítima i marisqueig ho contemplen, es podran tindre calats els cadufs mentre les embarcacions d'arts menors pesquen amb altres aparells, permetent-se tindre calats en aquest cas un màxim de 800 cadufs quan l'embarcació tinga un únic tripulant i 900 quan tinga més d'un tripulant.

3. No es permet el calat d'altres arts específiques diferents dels catúfols o cadufs destinades a la pesca artesanal del polp.

4. A fi d'evitar possibles pràctiques il·lícites, es prohibeix tindre calats els cadufs durant els períodes de veda. El període restant, l'art podrà estar contínuament submergit.

 

**Article 10. Comissió de seguiment dels plans de gestió de la pesca artesanal del polp**

1. Es crea la Comissió de Seguiment dels Plans de Gestió de la Pesca Artesanal del Polp, que s’integrarà en la conselleria competent en pesca marítima i marisqueig, la dita comissió es reunirà amb una periodicitat mínima anual.

2. La comissió ha de:

a) Estudiar els plans de gestió presentats per les federacions provincials de confraries de pescadors.

b) Proposar a la conselleria competent en matèria de pesca marítima i marisqueig l’adopció dels plans de gestió que procedisquen.

c) Realitzar qualsevol altra actuació relacionada amb l’activitat de la pesca artesanal del polp que se li encomane per part de la direcció general competent en matèria de pesca marítima i marisqueig.

3. La comissió de seguiment estarà formada per:

a) Presidència: una persona pertanyent al subgrup professional funcionarial A1 de l’Administració de la Generalitat, adscrita al órgan dels serveis centrals amb competències en matèria de pesca marítima i marisqueig.

b) Secretaria: una persona pertanyent al subgrup professional funcionarial A1 de l’Administració de la Generalitat, adscrita al órgan del serveis centrals amb competències en matèria de pesca marítima i marisqueig.

c) Una persona pertanyent al subgrup professional funcionarial A1 de l’Administració de la Generalitat, adscrita a cadascuna de les tres direccions territorials amb competències en matèria de pesca marítima i marisqueig.

d) La persona titular de la Presidència de la Federació de Confraries de Pescadors d’Alacant o la persona que hi delegue.

e) La persona titular de la Presidència de la Federació de Confraries de Pescadors de Castelló o la persona que hi delegue.

f) La persona titular de la Presidència de la Federació de Confraries de Pescadors de València o la persona que hi delegue.

g) Una persona representant de la modalitat d’arts menors de cada federació.

Les persones membres de la comissió a les quals es fa referència en els apartats a, b i c d’aquest punt, seran designades per la persona titular de la conselleria amb competències en matèria de pesca marítima i marisqueig.

4. La comissió podrà requerir l’assessorament de les persones expertes i tècniques que considere oportú, que tindran veu peró no vot en les decisions de la comissió.

5. La comissió de seguiment es regirà quant al funcionament per les normes própies dels órgans col·legiats, contingudes en la Llei 40/2015, d’1 d’octubre, de règim jurídic del sector públic.

6. Els acords de la comissió adoptaran la forma de propostes d’actuació.

 

**Article 11. Períodes de veda**

1. Mitjançant una resolució de la direcció general competent en matèria de pesca marítima i marisqueig, s’establiran les èpoques de veda per a la pesca artesanal del polp i, si és el cas, l’establiment de zones de veda.

2. Durant les èpoques de veda els cadufs no podran romandre en el mar.

 

**Article 12. Talla mínima del polp**

Els polps capturats de pes inferior a1 quilogram s’hauran de tornar al mar de forma immediata, i no pot quedar a bord ni comercialitzar-se cap polp de pes inferior a l’esmentat.

 

**Article 13. Règim sancionador**

Les infraccions al que disposa aquest decret se sancionaran de conformitat amb el que estableix la Llei 5/2017, de 10 de febrer, de la Generalitat, de pesca marítima i aqüicultura de la Comunitat Valenciana.

 

DISPOSICIÓ ADDICIONAL

 

**Única. Incidència pressupostària**

El compliment i posterior desenvolupament d’aquest decret no podrà tindre cap incidència en la dotació dels capítols de despesa assignats a la conselleria competent en matèria de pesca marítima en la data de la seua publicació i, en tot cas, hauran de ser atesos amb els mitjans materials i personals de l’esmentada conselleria.

 

DISPOSICIÓ TRANSITÒRIA

 

Termini per a l’adequació dels materials amb què estan fabricats els cadufs

1. Els cadufs realitzats amb altres materials diferents de la terrissa o altres materials biodegradables que s’estiguen utilitzant amb anterioritat a l’entrada en vigor d’aquest decret, es podran continuar calant fins a l’1 de gener de 2020.

2. En cap cas s’empraran materials metàl·lics, corrosius o contaminants.

 

DISPOSICIÓ DEROGATÒRIA

 

**Única. Derogació normativa**

Queda derogat el Decret 263/1997, de 14 d’octubre, del Consell, pel qual es regula la pesca artesanal del polp.

 

DISPOSICIONS FINALS

 

**Primera. Desenvolupament normatiu**

S’autoritza la persona titular de la conselleria competent en pesca marítima i marisqueig perquè adopte les disposicions necessàries per al desenvolupament, aplicació i compliment d’aquest decret.

 

**Segona. Entrada en vigor**

Aquest decret entrarà en vigor l’endemà de la publicació en el Diari Oficial de la Generalitat Valenciana, tret d’alló que es regula en l’article 11 d’aquest decret que entrarà en vigor a partir de l’1 de gener de 2018.

 

València, 5 de maig de 2017

 

El president de la Generaliat,

XIMO PUIG I FERRER

 

La consellera d’Agricultura, Medi Ambient,

Canvi Climàtic i Desenvolupament Rural,

ELENA CEBRIÁN CALVO

 

 

---

****[1]****Redacció que en fa el [**Decret 48/2018, de 20 d'abril, del Consell**](http://www.dogv.gva.es/va/disposicio?sig=004060/2018&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D004060/2018), pel qual es modifica el Decret 59/2017, d'ordenació de la pesca artesanal del polp (DOGV núm. 8281 de 25.04.2018) Ref. Base de dades 004060/2018.

****[2]****Redacció que en fa el [**Decret 48/2018, de 20 d'abril, del Consell**](http://www.dogv.gva.es/va/disposicio?sig=004060/2018&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D004060/2018).

****[3]****Redacció que en fa el [**Decret 48/2018, de 20 d'abril, del Consell**](http://www.dogv.gva.es/va/disposicio?sig=004060/2018&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D004060/2018).

****[4]****Redacció que en fa el [**Decret 48/2018, de 20 d'abril, del Consell**](http://www.dogv.gva.es/va/disposicio?sig=004060/2018&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D004060/2018).


Còpia Permalink ELI